《秋思耗 得秋锦家兄都下书》
清代·李符

十四楼边客。倚小山、望断蓟门消息。玉屑瘦书，锦砂圆印，遥堕鸿翼。

剪孤烛开封，但言秋到梦故国。记别离、西水驿。正芰露侵装，荻风吹缆，絮语晓鸡声里，月残林黑。

悽恻。年华又隔。料柘垣、败叶初积。赋工何益，枉教挥尽，一床健笔。

怕旧侣丛鸥笑人、苔翠生钓石。两鬓色、应未白。算不若归来，沧浪随意泛宅，樵弟渔兄计得。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。